LH Bank ตั้งเป้าขยายสินเชื่อ 25%
ธนาคารแลนด์ แอนด์ เฮ้าส์ เผยปี 55 กำไรกว่า 683 ล้านบาท โดยเฉพาะสินเชื่อเติบโต 56.7% ตั้งเป้าปี 56 ขยายสินเชื่อเพิ่มไม่น้อยกว่า 25%
7 ก.พ. 2556

ธนาคารแลนด์ แอนด์ เฮ้าส์ เผยปี 55 กำไรกว่า 683 ล้านบาท โดยเฉพาะสินเชื่อเติบโต 56.7% ตั้งเป้าปี 56 ขยายสินเชื่อเพิ่มไม่น้อยกว่า 25%
นางศศิธร  พงศธร (ฉัตรศิริวิชัยกุล) กรรมการผู้จัดการ ธนาคารแลนด์ แอนด์ เฮ้าส์ หรือ LH Bank กล่าวถึงผลการดำเนินงานในปี 2555 ว่า ธนาคารมีกำไรสุทธิ 683 ล้านบาท เพิ่มขึ้น 37.7% เมื่อเทียบกับช่วงเดียวกันปีก่อน โดยกำไรของธนาคารที่เพิ่มขึ้นอย่างต่อเนื่อง มาจากรายได้จากการดำเนินงานที่เพิ่มขึ้น 32.5% มาจากรายได้ดอกเบี้ยสุทธิที่เพิ่มขึ้น 22.5% และรายได้ค่าธรรมเนียมสุทธิที่เพิ่มสูงถึง 85.2%
สิ้นเดือนธันวาคม 2555 ธนาคารมีสินทรัพย์ 122,427 ล้านบาท เติบโต 50.7% เมื่อเทียบกับสิ้นปีก่อน ส่งผลให้ขนาดสินทรัพย์ขยับขึ้นมาอยู่อันดับที่ 13 ของระบบธนาคารพาณิชย์ทั้งสิ้น 16 แห่ง เงินให้สินเชื่ออยู่ที่ 86,248 ล้านบาท เติบโต 56.7% สินเชื่อด้อยคุณภาพ (Gross NPL) อยู่ที่ 1.8% ซึ่งต่ำกว่าค่าเฉลี่ยของระบบที่ 2.4% 
เงินฝากและเงินกู้ยืมอยู่ที่ 84,993 ล้านบาท เติบโต 46.2% อัตราส่วนเงินกองทุนชั้นที่ 1 ต่อสินทรัพย์เสี่ยงสูงถึง 15.6% และเงินกองทุนทั้งสิ้นต่อสินทรัพย์เสี่ยงสูงถึง 16.2% สูงกว่าค่าเฉลี่ยของระบบธนาคารพาณิชย์ซึ่งอยู่ที่ 11.9% 
นางศศิธร กล่าวถึงแผนงานในปี 2556 ว่าธนาคารได้ตั้งเป้าหมายการขยายตัวของสินเชื่อเพิ่มขึ้นไม่น้อยกว่า 25% และจะยังคงรักษาระดับความสามารถในการทำกำไรให้เพิ่มขึ้นไม่น้อยกว่า 15% ต่อปี อีกทั้งเร่งเพิ่มรายได้และค่าธรรมเนียมจากธุรกิจแบงก์แอสชัวรันส์ พัฒนาบริการด้านต่าง ๆ โดยเฉพาะผ่านช่องทางอิเล็กทรอนิกส์ รวมทั้งการขยายสาขาเป็น 76 สาขา เพื่ออำนวยความสะดวกในการทำธุรกรรมทางการเงินให้แก่ลูกค้า